<classify> MFANYABIASHARA mkazi wa Mji Mpya Manispaa ya Morogoro, ambaye jina lake limehifadhiwa mwenye umri wa miaka 30, ametiwa mbaroni na Polisi kwa tuhuma za kuwahifadhi wahamiaji haramu watano raia wa Somalia kinyume cha sheria za nchi.Kamanda wa Polisi wa Mkoa wa Morogoro, Wilboad Mutafungwa alisema jana kuwa mtuhumiwa huyo pamoja na Wasomali hao, walikamatwa Januari 24, mwaka huu saa sita usiku eneo la Mji Mpya Manispaa ya Morogoro.Kamanda Mutafungwa alisema askari wakiwa doria walipokea taarifa za kiintelejensia za kuwepo kwa mtu mmoja mfanyabiashara, akiwa amewahifadhi vijana watano ambao ni wahamiaji haramu raia wa taifa la Somalia. Mbali na kukamatwa kwa Mtanzania huyo, aliwataja raia wa Somalia walioingia nchini bila kibali na kukamatwa ni Sadack Hassan 20, Hassan Ally 21, Mahmud Mahamad 30, Saddam Ally 21 na Mahamad Ibrahim 30.Watuhumiwa wote na aliyewahifadhi, wanaendelea kuhojiwa na vyombo vya dola na hatua za kuwafikisha mahakamani kwa kushirikiana na Idara ya Uhamiaji zinaendelea. Katika hatua nyingine, watu wanne wanashirikiwa na Polisi kwa tuhuma za kuiba saruji kwenye gari namba IT NO 1856 aina ya Fuso Fighter, likiwa njiani kutoka Dar es Salaam kwenda Jamhuri ya Kidemokrasia ya Congo DRC. Gari hilo lilikuwa likiendeshwa na Muhindo Nzegho 44, raia wa DRC na mkazi wa Goma.Tukio hilo ni la alfajiri ya Februari 5, mwaka huu maeneo ya Unguu barabara ya Morogoro- Dodoma, ambako askari wakiwa doria waliwakamata watu hao shushashusha wakiwa wameiba saruji kutoka kwenye gari hilo. Aliwataja vijana waliotiwa mbaroni ni Khatibu Cheche 25, Joshua Isaya 26, Abineli Keneth 21 na Charles Sembuche 26, wote wakazi wa Mtaa wa Bwawani, Gairo na walikutwa na mfuko wa saruji.  <topic>: kitaifa 